b'\n_START_ARTICLE_\nBela metlika\n_START_SECTION_\nOpis\n_START_PARAGRAPH_\nBela metlika zraste od 30 do 100, ob dobrih rastnih pogojih lahko celo do 200 cm v vi\xc5\xa1ino. Listi so trikotne do suli\xc4\x8daste oblike, dolgi od 1 do 5 cm. Na spodnjem delu rastline so na steblo name\xc5\xa1\xc4\x8deni nasprotno, na zgornjem delu pa premenjalno. Listna ploskev je bledo sivozelena in je prekrita z moknatim poprhom, ki je \xc5\xa1e posebej izrazit na mladih listih. Listni rob je neenakomerno nazob\xc4\x8dan. Steblo odrasle rastline je enostavno ali pa ima nekaj stranskih poganjkov. _NEWLINE_Cvetovi so drobni, skoraj neopazni, izra\xc5\xa1\xc4\x8dajo iz pazduh listov, zdru\xc5\xbeeni pa so v gosta piramidasta socvetja._NEWLINE_Bela metlika ni zahtevna rastlina in uspeva skoraj na vseh podlagah, najbolj pa ji ustrezajo lahka, ilovnato do ilovnato pe\xc5\xa1\xc4\x8dena, s humusom in du\xc5\xa1ikom bogata tla. V severni Indiji belo metliko sejejo kot polj\xc5\xa1\xc4\x8dino, saj ima u\xc5\xbeitna semena.'